มันนี่ทูเดย์
บัญชีกลางจับมือ สตง.สอบหน่วยงานรัฐ
5 มิ.ย. 2558

บัญชีกลางจับมือ สตง.สอบหน่วยงานรัฐ
นายมนัส แจ่มเวหา อธิบดีกรมบัญชีกลาง เปิดเผยภายหลังลงนามร่วมกับสำนักงานการตรวจเงินแผ่นดิน (สตง.) ในบันทึกข้อตกลงความร่วมมือในการเพิ่มประสิทธิภาพการตรวจสอบภายในของหน่วยงานภาครัฐ โดยมีขอบเขตความร่วมมือใน 2 ด้าน คือ ด้านการตรวจสอบภายใน เพื่อสร้างความมั่นใจว่าหน่วยงานภาครัฐได้มีการปฏิบัติตามกฎหมาย ระเบียบ ข้อบังคับและมติคณะรัฐมนตรี ปราศจากความเสียหายหรือการทุจริตและรายงานทางการเงินมีความน่าเชื่อถือ ถูกต้องและครบถ้วน และด้านการควบคุมภายใน เพื่อให้หน่วยงานภาครัฐมีระบบการควบคุมภายในที่เหมาะสมและมีประสิทธิภาพ ช่วยให้หน่วยงานภาครัฐบรรลุวัตถุประสงค์และเป้าหมายที่กำหนด 
สำหรับประโยชน์ที่จะได้รับจากความร่วมมือในครั้งนี้ คือ รัฐบาลมีความเชื่อมั่นเพิ่มขึ้นว่า การบริหารราชการแผ่นดินจะบรรลุผลสัมฤทธิ์ และลดโอกาสการเกิดการทุจริตคอร์รัปชั่นในภาครัฐ ขณะเดียวกันหน่วยงานภาครัฐมีเครื่องมือด้านการควบคุมภายในในส่วนการติดตาม ตรวจสอบ ประเมินผลที่มีประสิทธิภาพ อันจะส่งผลให้ได้รับการตรวจสอบและข้อเสนอแนะที่สามารถสร้างมูลค่าเพิ่มในการบริหารราชการได้
ทั้งนี้ กรมบัญชีกลางและ สตง. จะสนับสนุนให้รัฐบาลและหน่วยงานภาครัฐบรรลุผลสัมฤทธิ์การดำเนินงานและป้องกันการทุจริตได้อย่างมีประสิทธิภาพยิ่งขึ้น